دارت خبار مؤخرا ان وزير الصناعة والتجارة والتكنلوجيات الحديثة مولاي حفيظ العلمي مساهم فجوجت الشركات. قالو مساهم ف”ايكوميديا” اللي كتملك “ليكونوميست” و”الصباح” و”راديو اطلنتيك” ومدرسة للصحافة ومعاهم كذلك مطبعة عبر “ايكو برينت”. وقالو فالخبار الثاني ان الشركة اللي شرات هاد المجموعة فيها مولاي حفيظ مساهم كذلك من خلال انو مساهم ف”كارفور” ومعها “لابيل ڤي” مع زهير بناني. مصدر مقرب من الوزير ورجل الاعمال استغرب فتصريحو ل”كود” من ترويج هاد لخبار. المصدراكد ل”كود” باللي ماشي مستثمر فكارفور =لابيل ڤي” وما عندو علاقة بيها. اللي طلق هاد الشي وسوق ليه قبل ما يخرج هاد النفي هو اللي كيدعم تركيا وكيقول ان هاد كارفور و”لابيل ڤي” بغات تضرب “بيم” التركية وباللي كاينة حروب ضد تركيا. معروف شكون كيدافع علي تركيا واردوگان فالمغرب. المصدر زاد ل”كود” معلومة اخرى وهي ان مولاي حفيظ العلمي ماشي مساهم ف”اايكو ميديا”. هاد المجموعة اللي باع فيها مؤسسها عبد المنعم دلمي ونادية صلاح حصتهما بجوج اي حوالي 70 بالمائة لواحد الهولدينك دارو شي لبناني ما كان كيعرفو حد اسمو مولوي ومعاه دخلو صحاب كارفور لابيل ڤي٬ فصفقة مثيرة جات فوقت كيعرف القطاع ازمة كبيرة بزاف 
سكوب. مقرب من مولاي حفيظ العلمي ل”كود”: الوزير ماشي اكسيونير لا فمجموعة ليكونوميست ولا فكارفور اللي شرات المجموعة مع اخرين